Адыгэ Республикэм и Къэралыгъо автоинспекцие къеты — Адыгэ макъ\nАдыгэ Республикэм и Къэралыгъо автоинспекцие къеты\nРадиом иамалхэмкIэ щынэгъончъагъэр агъэпытэщт\nГъогурыкIоным хэлажьэхэрэм апае къэтынхэр радиостанциеу «Урысыем ирадио. Адыгеир» зыфиIорэм иэфир къи­хьащтых.\nЛъэпкъ проектэу «Щынэгъончъэ ыкIи шэпхъэшIухэм адиштэрэ автомобиль гъогухэр» зыфиIоу пхы­ращырэм къыдыхэлъытагъэхэу мы къэбар програм­мэхэр къыдэкIыщтых.\nГъогурыкIоныр щынэгъончъэнымкIэ хэбзэгъэуцу­гъакIэу къежьэхэрэм, тишъолъыр гъогу хъугъэ-шIагъэу къыщыхъухэрэм, пэшIорыгъэшъ ыкIи радиокъэтынэу «Формула безопасности» зыфиIорэм къыды­хэлъытэгъэ Iофтхьабзэхэм афэгъэхьыгъэ къэбархэр автомобилыр зезыфэхэрэм ыкIи ащ къадисхэм, лъэс­рыкIохэм зэхахыщтых.\nАпэрэ къэтыныр Iоныгъом и 9-м щыIагъ, ащ ыуж къэтыни 5 — 6-р къыкIэлъыкIуагъэх. КIэлэцIыкIухэр ыкIи Iэтахъохэр щынэгъончъэу гъогурыкIоным зэрэхэлэжьэщтхэм ар фэгъэхьыгъагъ. Къэтыныр зезыщагъэр Хьаткъо Ирин, хьакIэу къеблэгъагъэхэр Адыгеим и Къэралыгъо автоинспекцие пропагандэмкIэ иотдел ипащэу Бзэджэжъыкъо Мурат ыкIи Адыгэ Республикэм гъэсэныгъэмрэ шIэныгъэмрэкIэ и Министерствэ иIофышIэу Афэунэ Рэмэзан.\nРадиом иамалхэмкIэ щынэгъончъагъэр тигъогухэм ащагъэпытэныр автоинспекцием ипшъэрылъхэм зэу ащыщ. Тематическэ программэу «Формула безопасности» зыфиIорэр джыри тапэкIэ «Урысыем ирадио. Адыгеир» зыфиIорэм иэфир къихьащт.\n«Унэр — еджапIэр — унэр»\nДжащ фэдэ гъогу щынэгъончъэм кIэ­лэеджакIохэр тетхэу зекIонхэм зы­щыфырагъэджэгъэхэ тхьамафэ Тэ­хъутэмыкъое районым щыкIуагъ. Къэралыгъо автоинспекторхэм кIэ­лэ­­егъаджэхэр ягъусэхэу ар ра­гъэ­кIокIыгъ.\nНыбжьыкIэ цIыкIухэр унэм икIыхэу еджапIэм окIофэхэ, щынэгъо чIыпIэу зэрыфэнхэ алъэкIыщтхэр гъогу полицейскэхэм агу къагъэкIыжьыгъэх. Автомобильхэр зыщызекIохэрэ гъогур зэрэзэпачыщтым ишапхъэхэр, мэзахэ зыхъукIэ нэфынэр къэзытырэ пкъыгъор агъэфедэнэу зэрэщытыр къафаIотагъ.\nЗекIоным фытегъэпсыхьэгъэ гъэтхъыгъэ сурэтхэу полицейскэхэм къагъэхьазырыгъэхэр еджакIохэм ара­тыхи, щынэгъончъэу зы чIыпIэм уикIынышъ адрэм узэрэнэсыщтыр къыхахынэу щытыгъ. Нахьыбэхэм гъэцэкIэныр дэгъоу ашIыгъ.\nКъэралыгъо автоинспекторхэм кIэлэегъаджэхэм анаIэ тырарагъэдзагъ ащ фэдэ схемэхэр «щынэгъон­чъэм икъогъупэ», коридорхэм, нэмыкI къэлъэгъорэ чIыпIэхэм апылъэгъэнхэу зэрэщытыр. Анахь шъхьаIэр — ахэм хэукъоныгъэхэр ахэмытынхэр ары.\nЛъэпкъ проектэу «Щынэгъончъэ ыкIи шэпхъэшIухэм адиштэрэ автомобиль гъогухэр» зыфиIорэр Адыгеим зэ­рэ­щагъэцакIэрэм ишIуагъэкIэ зэ­хъо­­кIыныгъэшIоу ти­гъо­гухэм ащы­хъу­гъэ­хэр тинэрылъэгъу.\nМы проектым къыдыхэлъытагъэу Мыекъуапэ иура­ми 3-мэ джырэ шапхъэхэм адиштэрэ нэфрыгъозэ кIэхэр къатырагъэуцуагъэх. А чIыпIэхэр: ур. Депутатскэр, 12-р, ур. Димитровым ыцIэ зыхьырэр, 4-р, ур. Димитровыр — Постоваяр — Хьахъуратэр.\nКъыхэгъэщыгъэн фае, мы урамхэм къатырагъэуцогъэ нэфрыгъуазэхэр джырэ шапхъэхэм адештэх ыкIи лъэсрыкIохэм апае хэушъхьафыкIыгъэ кнопкэ ахэт. ИщыкIагъэ зыхъукIэ, а кнопкэмкIэ машинэхэм язекIон лъэсрыкIом къызэтырегъэуцо. ЗэрэхъурэмкIэ, автомобилыбэ зэрыкIорэ гъогум лъэсрыкIохэр темытхэ зыхъукIэ къызэтеуцонхэ ищыкIагъэп.\nАдыгеим и Къэралыгъо автоинспекцие гъогурыкIоным хэлажьэхэрэм зафегъазэ сакъыныгъэ къызха­гъэфэнэу ыкIи шапхъэхэр агъэцэкIэнхэу.\nЛъэсрыкIу, сакъыныгъэ къызхэгъаф!\nАдыгеим иавтоинспекторхэр ныб­жьыкIэхэр ягъусэхэу гъогурыкIоным ишапхъэхэр лъэсрыкIохэм амыу­къон­хэм къыфэджагъэх.\nГъогурыкIоныр щынэгъончъэным итхьамафэ къыдыхэлъытагъэу Мыекъопэ районым иеджапIэхэм ащыщ иволонтерхэм хэштегэу «#ЛъэсрыкIу, сакъыныгъэ къызхэгъаф» зыфиIорэр зытетхэгъэ гъогу тамыгъэ къагъэхьазырыгъ. Полицейскэхэм ныбжьыкIэхэр ягъусэхэу поселкэм иурамхэм къатехьагъэх, лъэсрыкIохэм шапхъэхэр агъэцэкIэнхэу зафагъэзагъ.\nАвтомобильхэр зэрыкIохэрэ гъогур зэпачы зыхъукIэ, хэушъхьафыкIыгъэ лъэсрыкIо зэпырыкIыпIэм тетынхэу афагъэпытагъ. Джащ фэдэу, гъогурыкIоным хэлажьэхэ зыхъукIэ мыгузэжъонхэу, шапхъэхэр агъэцэкIэнхэ зэрэфаер Iофтхьабзэм хэлэжьагъэхэм агу къагъэкIыжьыгъ.\nАщ имызакъоу, щынэгъончъагъэр гъэпытэгъэным фэшI ныбжьыкIэхэр гъогум тетхэ зыхъукIэ гаджетхэр амыгъэфедэнхэу араIуагъ. ЛъэсрыкIохэр зыхэфэрэ гъогу хъугъэ-шIагъэхэм япчъагъэ нахь макIэ шIыгъэным ыкIи ахэм сакъыныгъэ къахэфэным мыщ фэдэ Iофтхьабзэхэм яшIуагъэ къызэрэкIощтым зэхэщакIохэм яцыхьэ телъ.\nЩынэгъончъэу гъогум щызекIонхэмкIэ ялэгъухэм щысэшIу зэрафэхъущтхэм ыкIи гъогурыкIоным ишапхъэхэр шIокI имыIэу зэрагъэцэкIэщтхэм зэрэфэ­хьазырхэр кIэлэеджакIохэм къаIуагъ.\nЦIыфхэр зезыщэхэрэ общественнэ транспортыр зезыфэхэрэр Мыекъуа­пэ игъогу полицейскэхэм ауплъэ­кIугъэх.\nЗещэнымкIэ анахь шъхьаIэр — цIыфхэм ящынэ­гъончъагъ ары. АщкIэ водителым пшъэдэкIыжьэу ыхьырэр тэрэзэу ымыгъэцакIэмэ, тхьамыкIагъо къыкIэлъыкIон ылъэкIыщт.\nГъогу-транспорт хъугъэ-шIагъэхэр къэмыгъэхъу­гъэнхэм, хэбзэукъоныгъэхэр къыхэгъэщыгъэнхэм фэIорышIэрэ Iофтхьабзэ Мыекъуапэ щыкIуагъ.\nКъэлэ кIоцIым къыщекIокIыхэрэ ыкIи дэкIыхэрэ автобусхэм яводительхэм гъогурыкIоным ишапхъэхэр зэрагъэцакIэхэрэр инспекторхэм ауплъэкIугъ. Лъэшэу анаIэ зытырагъэтыгъэхэм ащыщ водительхэр дэкIынхэм ыпэкIэ игъом медицинэ ыкIи техническэ уплъэкIунхэр ашIыхэмэ.\nТранспорт амалыр зэрэзэтегъэпсыхьагъэмкIэ ищыкIэгъэ документхэр, путевкэр, зэрэзекIощтхэ гъогу картэр, страховой тхьапэр, медицинэ аптечкэр, машIор зэрагъэкIуасэрэр аIыгъхэмэ ауплъэкIугъ.\nIофтхьабзэр окIофэ, пстэумкIи автобус 30-м ехъу къаплъыхьагъ. Хэукъоныгъэ инхэр къахагъэщыгъэп, гъогурыкIоным ишапхъэхэр зэраукъуагъэмкIэ административнэ тхыгъи 7 зэхагъэуцуагъ. Водительхэм пэшIорыгъэшъ зэдэгущыIэгъухэр адашIыгъэх, псынкIэу мызекIонхэу афагъэпытагъ.\nНэкIубгъор зыгъэхьазырыгъэр Iэшъынэ Сусан.\nПредыдущая Лъэпкъым игушъхэбаиныгъэ гупчэхэр\nСледущая ХэбзэухъумакIохэр яIэпыIэгъухэу